**Klasszikusok újragondolva**

**Ifjúsági előadások a Bethlenben Gergye Krisztián rendezéssel és Molnár Ferenc darabbal**

Tavasszal újra ifjúsági előadásokkal jelentkezik a Bethlen Téri Színház. Az elsősorban középiskolásoknak és egyetemistáknak szóló csomag két alappillére: a Közép-Európa Táncszínház **Shakespeare-mesék** című beavató előadása (**február 20.**) és a RÉV Színházi és Nevelési Társulat nemrég bemutatott **Liliom** című darabja (**március 18.**).

A fiataloknak szóló programcsomag harmadik eleme egy szabadon választott saját szervezésű előadás a színház műsorából. A három elemből tetszőlegesen választva 2 és 3 előadásból álló bérletek is összeállíthatók.

A program két alappillére egy-egy klasszikus szerzőt helyez középpontba, ám a klasszikus és szószínházi előadástól eltérő megoldásokkal.

**Az alkotók ajánlója a *Shakespeare-mesék*hez:**

A *Shakespeare-mesék* című előadást az iskolai tananyagnak is fontos részét képező világirodalmi klasszikus, William Shakespeare műveiből építettük. Úgy döntöttünk, hogy egy konkrét kiválasztott dráma táncszínpadon való elmesélése helyett a shakespeare-i univerzum jellegzetes motívumaiból, jól ismert karaktereiből, vissza-visszatérő dramaturgia fordulataiból szövünk egy „saját Shakespeare-mesét”, amely bevezeti a fiatalokat Shakespeare sokrétű világának rejtelmeibe. Az előadásból kibomlanak jellegzetes shakespeare-i hangulatok, felsejlik drámáinak sokszínűsége, rétegzettsége, gazdagsága. A motívumok között többek között a *Rómeó és Júlia,* a *Szentivánéji álom,* az *Othello,* a *Makrancos Kata,* a *Macbeth, és a királydrámák* karakterei és viszonyrendszereiszerepelnek.

Az előadást sajátos „játszó-tér”-ként használjuk, ahol változatos színházi eszközrendszerrel (tánc-, mozgás-, szöveg-, báb- és tárgy-színház), széles asszociatív játékmezőn idézünk fel drámai viszonyokat és karaktereket, s e játékok segítségével a nézőkkel együtt utazunk a shakespeare-i univerzumban. Az előadás a tánc absztrakt formái mellé segítségül hívja a bábok (vagy épp a bábként használt hétköznapi tárgyak) közvetlen képiségét, a mozgó testeknek erőteljes karaktert adó, könnyen kódolható maszkokat, és a shakespeare-i történeteket az elhangzó szöveg is közelíti az ifjú nézőkhöz.

2015. február 20. 15 óra

Közép-Európa Táncszínház: **Shakespeare-mesék**

Gergye Krisztián – koreográfus, rendező

Vladka Mala – koreográfus

Tárnok Marica – báb-és előadóművész

Előadók: a Közép-Európa Táncszínház művészei és Tárnok Marica

**Az alkotók ajánlója a *Liliom*hoz:**

Körhintán szédülni, minden ijedtségre sört inni, kártyázni, bámulni a vonat után, amíg csak látjuk, csak aludni, aludni…Könnyebb, mint kimondani, amit igazán gondolunk, könnyebb, mint döntéseket hozni, megfelelni egy olyan vizsgán, ahol nem mondják meg, mit kell csinálni. Hallgatás helyett szitokszavakat, ölelés helyett ütést szül a feszültség. Liliom dacol. Csupa igazság van. Melyik mit jelent nekünk?

A *Liliom* olyan előadás, ami az ifjúsági korosztálynak nyújt színházi és közösségi élményt, mindannyiunk életében aktuális problémákra fókuszálva. Több éves pedagógiai és színházi tapasztalattal rendelkező színész-drámatanáraink mellett tehetséges fiatalok játsszák a főszerepeket, akik korban is közel vannak a nézőkhöz, így igazán magukra ismerhetnek az egyes szituációkban, konfliktushelyzetekben

Egy döntésképtelen fiút látunk, akinek nincs jövőképe, szerencsejátékokat űz (igaz, nem okostelefonon játszik), minden ijedtségre sört iszik, sodródik az árral – akár a XXI. században is játszódhatna a történet.

Liliom dacol. Belátás helyett szitokszavakat, ölelés helyett ütést szül a feszültség. Ellenkezni, tagadni könnyebb, mint felelősséget vállalni a tetteinkért, könnyebb, mint megfelelni egy olyan vizsgán, ahol nem mondják meg, mit kell csinálni. Ismerős problémák, ismerős helyzetek.

2015. március 18. 15 óra

RÉV Színházi és Nevelési Társulat: **Liliom**

Rendező: Korányi Bálint

Az ifjúsági bérletről bővebb információk a honlapon:

<http://www.bethlenszinhaz.hu/naptar/ifjusagi-eloadasok/>